Coligny-moordsaak: ‘Seun is uit voertuig gegooi’Betogers buite die Coligny-landdroshof tydens die beskuldigdes se vorige verskyning (28 April 2017). Foto: @IanCameron23, Twitter ŉ Polisiebeampte het Dinsdag in die Coligny-landdroshof in Noordwes getuig die 16-jarige seun wat verlede week dood is nadat hy na bewering van ŉ bewegende bakkie afgeval het, is uit die bakkie gegooi. Pieter Doorewaard en Phillip Schutte het vandag in die hof verskyn op aanklagte van moord en poging tot moord in verband met die seun, Matlhomola Jonas Mosweu, se dood. Brig. Cliffard Kgorane het aan die hof gesê ŉ ooggetuie het glo gesien hoe Doorewaard en Schutte vir Mosweu op 20 April uit die bewegende voertuig gegooi het. “Toe hulle besef iemand het hulle gesien, het hulle omgedraai, die oorledene opgetel en hom agter op die bakkie gelaai. Hulle het ook die ooggetuie gekonfronteer en hom gevra of hy gesien het wat gebeur het,” het Kgorane gesê. “Die ooggetuie het vir hulle gesê hy het niks gesien nie. Hulle het hom [die ooggetuie] ook agter op te bakkie gelaai en 48 km ver gery terwyl hulle hom gedreig het. Hulle het uiteindelik tot by ŉ dam gery waar hulle ŉ vuurwapen op die ooggetuie gerig het, hom gedwing het om alkohol te drink en hom beveel het om voor die bewegende bakkie te hardloop terwyl hulle skote op hom afgevuur het. Hy het opgegooi en inmekaargesak. Die twee het hom daar gelos. In hierdie tyd het die seun [Mosweu] heeltyd agter op die bakkie gelê.” Kgorane het gesê die twee beskuldigdes het die ooggetuie se selfoon afgevat en het die volgende dag na sy huis gegaan waar hulle hom aangesê het om vir niemand te vertel wat gebeur het nie. Hy het gesê Mosweu is in ŉ plas bloed langs die pad aangetref waar die beskuldigdes hom gelaat het. Die twee mans het glo na die polisie in Coligny gegaan om aan te meld dat die seun van die bakkie afgeval het. Hulle het vir die polisie gevra om ŉ ambulans na die toneel te stuur. Volgens Kgorane het die mans geweier om saam met die polisie na die toneel te gaan en het hulle gesê hulle het ander verpligtinge om na te kom. Kgorane het gesê die beskuldigdes se lewens sal in gevaar wees indien hulle op borgtog vrygelaat word. “Hulle is veiliger in polisieaanhouding as daar buite,” het hy gesê. Hy het bygevoeg daar is ŉ moontlikheid dat aanklagte van ontvoering en dwarsboming van die gereg ook teen die beskuldigdes aanhangig gemaak kan word. Die saak is tot Woensdag uitgestel. Lees alle vorige berigte oor Coligny op Maroela Media.